Tesco

Tesco PLC je britská verejná akciová spoločnosť. Táto spoločnosť spolu s jej dcérskymi spoločnosťami a spoločnými podnikmi tvorí skupinu Tesco ("Tesco Group"), ktorá prevádzkuje najmä prevažne samoobslužné predajne potravín (a doplnkového tovaru) rôznej veľkosti, čerpacie stanice, banku a virtuálneho mobilného operátora Tesco mobile. Okrem viacerých iných krajín pôsobí od roku 1996 aj na Slovensku, kde sa hlavná dcérska spoločnosť skupiny volá TESCO STORES SR, a.s. (Tesco PLC v nej vlastní 100 % akcií).
Spoločnosť je v súčasnosti najväčším obchodným reťazcom v Spojenom kráľovstve.
Dejiny.
Spoločnosť založil v roku 1919 v Spojenom kráľovstve židovský obchodník Jack Cohen, syn imigrantov z Poľska. Spoločnosť fungovala spočiatku ako sieť trhových stánkov a názov Tesco sa objavil až v roku 1924, keď si Cohen kúpil čaj od T. E. Stockwella a spojil jeho iniciály s prvými dvoma písmenami svojho priezviska. O pár rokov neskôr, v roku 1929 sa po prvýkrát objavil názov spoločnosti nad zamykateľným obchodom na severe Londýna.
Tesco sa dostalo na Londýnsku burzu v roku 1947 pod názvom Tesco Stores (Holdings) Public Limited Company. Prvý samoobslužný obchod otvorili v roku 1956 v meste St. Albans, ktorý prevádzkovali až do roku 2010, kým sa presťahovali do väčších priestorov. V tom istom roku otvorili aj prvý supermarket v meste Maldone. V roku 1961 sa Tesco zapísalo do Guinessovej knihy rekordov pre svoj obchod v Leicestri, ktorý sa stal najväčším v Európe. Prvú čerpaciu stanicu otvorilo Tesco v roku 1974 a v roku 1975 aj prvý hypermarket. Spoločnosť presiahla ročný obrat miliardu libier v roku 1979. V roku 1995 zaviedlo Tesco klubové karty, tzv. Clubcards, aké poznáme aj dnes. Je to systém vernostného programu pre zákazníkov, v tom istom roku spustili aj internetový predaj. Prvý extra hypermarket bol otvorený v roku 1997.
V deväťdesiatych rokoch spoločnosť expandovala mimo Spojeného kráľovstva a otvorila pobočky v strednej Európe (1996 Slovensko). Neskôr spoločnosť vstúpila aj na trhy mimo Európy (1998 - Thajsko, 1999 - Južná Kórea, 2003 - Japonsko, 2004 - Čína a mnoho ďalších)
V roku 2003 začala spoločnosť ponúkať v Spojenom kráľovstve aj telekomunikačné služby a pevné pripojenie k internetu.
Tesco sa snaží o spoločensky zodpovedné podnikanie, čoho dôkazom je aj vyhlásenie, ktorým sa spoločnosť zaviazala, že do roku 2025 stiahne zo svojich pultov všetky vajcia pochádzajúce z klietkového chovu, čím sa spoločnosť snaží o podporu zlepšovania životných podmienok pre zvieratá.
Tesco na Slovensku.
Spoločnosť Tesco pôsobí na slovenskom trhu (primárne ako spoločnosť TESCO STORES SR, a.s.) od roku 1996 a v súčasnosti sú jeho pobočky v každom regióne. V súčasnosti sa na Slovensku nachádza 29 Expres predajní, 8 Extra predajní, 55 hypermarketov, 1 obchodný dom a 75 supermarketov. Okrem toho prevádzkuje na našom území aj 18 čerpacích staníc.
Tesco je na Slovenskom trhu druhým najväčším súkromným zamestnávateľom a každý rok vytvára nové pracovné miesta. Slogan spoločnosti je „Radosť z dobrých vecí“.
21. augusta 2017 otvorila spoločnosť na Slovensku nové distribučné centrum pri Galante, ktoré má rozlohu 146 500 metrov štvorcových a vznikli pracovné miesta až pre 1200 ľudí. Podľa reťazca je to najmodernejšie a najväčšie centrum v strednej Európe a je tretie najväčšie na svete.
Spoločnosť Tesco na Slovensku prevádzkuje aj eshop Tesco Online nákupy, kde si zákazníci môžu objednať a nechať doručiť potraviny až do domu. Reťazec tiež predstavil aplikáciu Tesco Online nákupy, v ktorej zákazníci môžu nakupovať z mobilného telefónu. Ďalšou službou je služba Klikni+Vyzdvihni, vďaka ktorej si zákazník môže vo vybraných predajniach nakúpiť online a vyzdvihnúť objednávku v čase, ktorý si určí.
Sortiment.
Ponuka sortimentu je závislá od typu predajne a jeho veľkosti. V predajniach Tesco expres a supermarket sa špecializuje na jedlá, nápoje a drogériu, v hypermarketoch a obchodných domoch možno nájsť okrem už spomínaného aj oblečenie, elektroniku, športové potreby, hračky, tovar do domácnosti, doplnky a iné.